Alkoholia kuljettavien autojen mainokset on peitettävä alkoholilain mukaan vuodenvaihteesta lähtien. Kuljetusautojen teippaaminen tai maalaaminen maksaa jopa 8 000 euroa. Kuljetusalan yrittäjät pitävät määräyksiä turhina.

Kuljetusalan yrittäjät ovat suivaantuneita vuodenvaihteessa voimaan tulevaan alkoholilakiin, joka kieltää alkoholimainonnan myös jakeluautojen kyljissä. Suomen Kuljetus ja Logistiikka SKALin puheenjohtajan Teppo Mikkolan mukaan asiakkaat tulevat maksamaan revityt mainokset ja maalatut autot.

– Kyllä tämä on tuonut lisää kustannuksia. Tämä on merkki yliholhoamisesta. Esimerkiksi virolaista autoa ei käännytetä tullissa, vaan se saa ajaa Suomessa. Pitääkö tässä rakentaa lisää kustannuksia tällä tavalla elinkeinoelämälle, pohtii Mikkola.

Mynämäkeläinen Mikkola arvioi, että pelkästään Varsinais-Suomessa joudutaan maalaamaan tai tai teippaamaan kymmeniä autoja. Koko maassa teipattavia tai maalattavia autoja on satoja.

– Kaikki teipataan – ei tässä ole vaihtoehtoa. Asia on aiheuttanut kovaa keskustelua somessa.

Turkulaisyrittäjän pakko ajella siideriautollaan vuodenvaihteen jälkeenkin

Yrittäjä Tero Koskelaisella on hankala tilanne, sillä hänen kanssaan yhteistyötä tekevä juomayritys ei ole vielä teippauttanut kuljetukseen käytettävää autoa. Maalaaminen tai teippaaminen maksaa 7 000–8 000 euroa. Yritys teippautti auton uutena.

Jollei tällä yhteiskunnalla ole muuta tärkeämpää asiaa, se saa minun puolestani olla näin. Tero Koskelainen

Koskelainen aikoo jatkaa ajoja vuodenvaihteen jälkeenkin, vaikka kyljessä komeilee siiderimainos.

– Käsittääkseni heidän täytyy hoitaa, että auto olisi pykälien mukanen.

Koskelainen arvioi, että hän joutuu hankaluuksiin omien asiakkaidensa kanssa, jos ei hoida kuljetuksia.

– Silloin seuraukset voivat olla sellaiset, että ei tarvitse enää mennä. Jollei tällä yhteiskunnalla ole muuta tärkeämpää asiaa, se saa minun puolestani olla näin.

Koskelainen kertoo, että hänen tuntemansa yrittäjät ovat harmissaan uuden lain vaatimuksista.

– Tämä on lähinnä juuri niin kuin kaikki muukin. Mitään järkevää ei tehdä, mutta tällaisiin naurettaviin pikkuasioihin puututaan.